
Россия һәм Кытай хезмәттәшлегенә багышланган «РОСТКИ» икенче халыкара форумы бу атнада Казанда узачак. Эшлекле программадан тыш, бай мәдәни программа да планлаштырылган. Татарстан хакимияте форумнан ниләр көтүе турында бүген Татарстан Республикасы Министрлар Кабинетында узган брифингта сөйләделәр.

Беренче тапкыр «РОСТКИ» форумы Казанда 2023 елның сентябрендә узды.

Татарстан Рәисе Рөстәм Миңнеханов бу вакыйганы ел саен уздырырга йөкләде. Алдагы форум, Татарстан Республикасы Инвестицион үсеш агентлыгы башлыгы Талия Миңнуллина сүзләренчә, тагын да нәтиҗәлерәк һәм масштаблырак булырга мөмкин. Бүгенге көндә 10 мең катнашучы теркәлгән, узган ел 7 мең кеше булган.

"Без катнашучылар санының артуын күрәбез. Узган ел бездә Россия Федерациясенең 57 субъекты булган иде, быел инде 69ы теркәлү узган. Форумга кадәр әле, әлбәттә, берничә көн кала, шуңа күрә, мөгаен, бу саннар да үзгәрергә мөмкин. Былтыр Кытай Халык Республикасының 14 административ бүлекчәсе катнашты, быел — 26. Ягъни без КХРнан катнашучыларны ике тапкырга диярлек күбрәк күрәбез. Узган ел бездә Синьцзян-Уйгур автономияле районыннан югары дәрәҗәдәге хөкүмәт делегациясе катнашты. Быел бездә алты хөкүмәт делегациясе катнашырга планлаштыра. Бу күп тапкырга күп", — дип сөйләде Талия Миңнуллина.

Форум өч көн дәвамында — 13-15 ноябрьдә узачак. Бизнес-бергәлек һәм хакимият вәкилләренең тыгыз эше «Казан Экспо» да 14 ноябрьдә башланачак, ә пленар утырыш 15 ноябрьнең икенче яртысына планлаштырылган.

"Без инде "РОСТКИ" форумы эшенең нәтиҗәләрен күрәбез. Кытайның тышкы эшләр министрлыгы, Кытайның җирле хакимият органнары һәм Кытайның Россиядәге илчелеге — алар барысы да "РОСТКИ" икенче форумын уздыруга зур әһәмият бирә. Кытай провинцияләре һәм шәһәрләреннән: Синьцзян-Уйгур автономияле районыннан, Цзилинь провинциясеннән, Чунцин шәһәреннән, Хунань, Сычуань, Шаньси провинцияләреннән югары дәрәҗәле делегацияләр килүе көтелә", — дип сөйләде Кытайның Казандагы Генераль консулы Сян Бо.
ТР Хөкүмәте Йортында узган брифингта Россия һәм Кытай хезмәттәшлегенә багышланган «РОСТКИ» халыкара форумы турында сөйләделәр